Delt gjødsling er standard gjødslingsstrategi i høsthvete. Delt gjødsling gjør at du kan tilpasse gjødslingen best mulig til det reelle behovet. Delt gjødsling anbefales uavhengig av om du dyrker mat- eller fôrhvete. Fôrhvetesortene har høyt avlingspotensial og gjødslingsbehov, og dette tilsier at gjødsla må porsjoneres ut for å sikre tilpasning til behovet. Hovedforskjellen er at ved dyrking av fôrhvete bør siste delgjødsling utføres noe tidligere enn ved dyrking av mathvete.
De viktigste argumentene for delt gjødsling i høsthvete er følgende:
Delt gjødsling legger til rette for å utnytte mulighetene i gode år, og spare gjødsel i dårlige år.
Mathveteprisen avhenger av proteininnholdet. Sein N-gjødsling gir økt protein og er nødvendig for å sikre høyt nok proteininnhold og god bakekvalitet.
Med delt gjødsling reduseres tida mellom tilførsel og opptak av gjødsel, og dermed reduseres risikoen for at næringsstoffene tapes innen plantene behøver dem.
Delt gjødsling legger til rette for å benytte presisjonsverktøy som Atfarm, N-Tester BT og Yara N-Sensor, verktøy som bidrar til at du prioriterer gjødsel der det er behov og sparer gjødsel der det er mulig.